ความยุ่งยากการเจรจา ข้อตกลงทางการค้า
โดย...จิรวัฒน์ สุภรณ์ไพบูลย์
7 พ.ย. 2559

โดย...จิรวัฒน์ สุภรณ์ไพบูลย์ 
สัปดาห์ที่ผ่านมา กลุ่มสหภาพยุโรป หรือ EU ได้บรรลุข้อตกลงสัญญาทางการค้าฉบับหนึ่งร่วมกับแคนาดาที่เป็นประเทศนอกกลุ่ม EU สาระสำคัญคือการขจัดภาษีศุลกากรเกือบ 97% ของภาษีทางการค้าระหว่างกัน ลดข้อจำกัด กฎระเบียบลงและเพิ่มการคุ้มครองทรัพย์สินทางปัญญา จุดมุ่งหมายเพื่อส่งเสริมการค้าระหว่างประเทศให้เพิ่มมากขึ้นกว่าเดิม
Comprehensive Economic and Trade Agreement หรือ CETA คือ ข้อตกลงทางการค้าที่ EU พยายามที่จะเจรจากับแคนาดา โดยใช้ระยะเวลาเจรจาที่ยืดเยื้อยาวนานกว่า 7 ปี โดยเงื่อนไขหนึ่งเพื่อให้บรรลุข้อตกลงคือ ต้องได้รับมติเป็นเอกฉันท์จากชาติสมาชิกทั้งหมด 28 ชาติ ของ EU เสียก่อน
รายงานข่าวระบุว่า ก่อนที่จะถึงกำหนดเส้นตายวันลงนามในสัปดาห์ที่ผ่านมา ประเทศเบลเยียม ซึ่งเป็นหนึ่งในชาติสมาชิก EU แสดงมติที่คัดค้านไม่เห็นด้วย เนื่องจากกลัวเกษตรกรภายในประเทศของตนจะเสียผลประโยชน์ ทำให้เกือบที่จะลงนามไม่แล้วเสร็จ แต่ท้ายที่สุดกำหนดการลงนามได้ถูกเลื่อนไปเป็นวันอาทิตย์ ทำให้ประเทศเบลเยียมยอมผ่อนปรนและยินยอมลงนามเห็นชอบข้อตกลงดังกล่าว
จริงๆ แล้ว CETA นี้อาจจะไม่ได้ส่งผลต่อภาพรวมเศรษฐกิจในฝั่ง EU เท่าใดนัก แต่กลายเป็นว่า ผลบวกจะส่งผลต่อแคนาดาที่มากกว่า เนื่องจากปัจจุบันสัดส่วนภาคส่งออกของแคนาดาไปยัง EU มีประมาณ 8% ของมูลค่าส่งออกทั้งหมด ในขณะที่สัดส่วนที่ EU ส่งออกไปยังแคนาดาจะน้อยกว่าคือ มีเพียงประมาณ 2% ของมูลค่าส่งออกทั้งหมด
และหากคิดเป็นมูลค่าที่คาดว่าจะเพิ่มขึ้นในรูปของตัวเลขผลิตภัณฑ์มวลรวมในประเทศ หรือ GDP ก็จะพบว่า GDP ของ EU คาดว่าจะขยายตัวเพิ่มขึ้นได้เพียง 0.02-0.03% เท่านั้น เปรียบเทียบกับฝั่งแคนาดาที่คาดว่า GDP ของแคนาดาจะปรับเพิ่มได้ถึง 0.2% เลยทีเดียว
กรณีข้อตกลง CETA นี้ แม้ก่อให้เกิดผลกระทบในทางการค้าและการเติบโตของทั้งสองฝั่งไม่มากนัก แต่ยังคงต้องใช้เวลาเจรจายืดเยื้อยาวนานถึง 7 ปี เมื่อเปรียบเทียบกับกรณี Brexit ที่จะเกิดขึ้นในช่วงเวลา 2 ปีข้างหน้า การเจรจาน่าจะเป็นไปอย่างซับซ้อนอย่างมาก เนื่องจาก EU มีสัดส่วนมูลค่าการส่งออกไปยังอังกฤษสูงถึง 17% ของมูลค่าส่งออกทั้งหมด(ไม่นับรวมมูลค่าการส่งออกระหว่างกันเองใน EU)
ความยุ่งยากซับซ้อนในการเจรจาน่าจะยังก่อให้เกิดความไม่แน่นอนกับตลาดการลงทุนที่เกี่ยวข้องกับทั้งสองฝ่ายอีกมากพอสมควร